Partidul Comunist austriac (KPOe Plus) a ajuns pe locul doi în alegerile municipale desfăşurate la Salzburg. Partidul Popular (OeVP) al cancelarului Karl Nehammer, în schimb, a pierdut jumătate din procente, arată datele preliminare citate de EFE.
Partidul Comunist austriac (KPOe Plus) a obţinut 23% din voturi în alegerile de duminică pentru Consiliul Municipal. Rezultatul nu e definitiv, dar marchează, totuși, o creştere de 500% pentru acest partid faţă de ce a obţinut în 2019.
La alegerile generale din 2019 formațiunea obținuse la nivel naţional mai puţin de 1%.
KPOe Plus nu are reprezentare în parlamentul naţional austriac şi e prezent doar în două din cele nouă parlamente regionale ale țării, precizează Agerpres.
Pe primul loc în alegerile municipale desfăşurate la Salzburg s-a plasat Partidul Social-Democrat (SPOe), cu 26%.
Partidul Popular (OeVP) al cancelarului Karl Nehammer, care în oraşul Salzburg are majoritate locală cu social-democraţii, a pierdut jumătate din procente, obţinând 20%.
La alegerile pentru funcția de primar al Salzburgului, candidatul social-democrat a primit 30% din voturi, iar cel comunist 28%, astfel că ei se vor confrunta în turul al doilea.